LeitarorðÝttu á enter til að leita eða ESC til að loka Stök frétt Umhverfisstofnun hefur ákveðið að beita sorporkustöð Vestmannaeyja dagsektum frá og með 1. júní næstkomandi . Einnig verður starfsemi stöðvarinnar takmörkuð við tilteknar veðuraðstæður . Umhverfisstofnun hefur veitt fyrirtækinu töluvert svigrúm til að betrumbæta mengunarvarnarbúnað sinn en telur nú fullreynt að úrbætur náist miðað við núverandi hreinsibúnað . Það er því æskilegt að lágmarka eins og kostur er rykmengun . Einnig telur Umhverfisstofnun að útfæra þurfi neyðaráætlun frekar . Mælingar á útblæstri sem gerðar hafa verið árin 2004 , 2005 , 2007 , 2008 , 2009 og 2010 hafa allar sýnt niðurstöður þar sem rykmagn í útblæstri sorporkustöðvarinnar er allt að þrefalt það magn sem tilgreint er sem hámark losunar í starfsleyfi . Í september 2004 mældist rykmagn 333 mg / Nm 3 , í desember 2005 626 mg / Nm 3 , í janúar 2007 681 / mg / Nm 3 og í október sama ár var það 421 mg / Nm 3 . Í mælingum frá í apríl 2008 mældist ryk í útblæstri 493 mg / Nm 3 og í júní 2009 , 460 mg / Nm 3 . Ítrekaðar ábendingar Umhverfisstofnunar í eftirlitsskýrslum um að gera þurfi úrbætur á hreinsibúnaði hvað varðar útblástur og formleg áminning og krafa stofnunarinnar um úrbætur frá 12. maí 2010 hafa ekki leitt til þess að rekstraraðili gerði nauðsynlegar úrbætur á hreinsibúnaði stöðvarinnar . Því grípur stofnunin til eftirfarandi aðgerða : Rekstraraðili sorporkustöðvar Vestmannaeyja skal greiða dagsektir fyrir hvern dag sem stöðin er í rekstri : kr. 50.000 kr. á dag frá og með 1. júní - 15. ágúst nk. en frá 16. ágúst 100.000 kr. á dag , þar til fullnægjandi úrbætur hafa verið gerðar sem leiði í ljós að magn ryks í útblæstri sé innan losunarmarka starfsleyfis . Starfsemi sorporkustöðvarinnar er jafnframt takmörkuð sem hér segir : „ Ekki er heimilt að brenna í stöðinni ef vindátt er á milli 40° - 120° , vindhraði er 2 m / s eða minni og veðurspá gefur tilefni til að áætla að þessi veðurskilyrði haldist í a.m.k. 6 klukkustundir . Ef þessar veðuraðstæður koma upp meðan brennsla er í gangi og búast má við að þær standi í a.m.k. 6 klst skal hætta að mata í ofninn og klára að brenna það sem er í ofninum . Ennfremur er ekki heimilt að ræsa stöðina í ofangreindum veðuraðstæðum jafnvel þó veðurspá gefi tilefni til að ætla að þær vari skemur en 6 klukkustundir . “ Beri ofangreindar þvingunaraðgerðir ekki árangur í losun stöðvarinnar á ryki í útblæstri innan sex mánaða / fyrir 1. desember 2011 mun Umhverfisstofnun taka til skoðunar á ný að svipta rekstraraðila starfsleyfi .